
Republika Hrvatska
Općinski sud u Rijeci
Prekršajni odjel
Poslovni broj:  Pp-2601/2023-3

U   I M E   R E P U B L I K E   H R V A T S K E

Općinski sud u Rijeci, Prekršajni odjel, po sutkinji Josipi Jambrešić-Mattel, na prijedlog i uz sudjelovanje više sudske savjetnice-specijaliste Moire Gulja, u prekršajnom postupku protiv okrivljenika Saše Lebara, zbog prekršaja iz članka 17. Zakona o prekršajima protiv javnog reda i mira ("Narodne novine" broj 41/77., 55/89., 5/90., 30/90., 47/90., 55/91., 29/94., 114/22. i 47/23. dalje: Zakon o prekršajima protiv javnog reda i mira), pokrenutom optužnim prijedlogom Ministarstva unutarnjih poslova, Policijske uprave primorsko-goranske, II. policijske postaje Rijeka, KLASA: 211-07/23-5/20683, URBROJ: 511-09-24-23-1 od 28. srpnja 2023., na temelju članka 230. Prekršajnog zakona ("Narodne novine" broj 107/07., 39/13, 157/13., 110/15., 70/17., 118/18. i 114/22., dalje: Prekršajni zakon), 08. srpnja 2026. izdao je

prekršajni nalog

I.	Okrivljenik Saša Lebar, sin Stjepana, rođen 19. rujna 1975. u mjestu Varaždin, RH, s prebivalištem u Rijeci, Bujska 10, državljanin Republike Hrvatske, OIB: 28549470869, prekršajno kažnjavan, ostali podaci neutvrđeni,

kriv je
	
što je 
dana 28. srpnja 2023. u 22:00 sati, u Rijeci, Tome Strižića kbr.3, u Kliničkom bolničkom centru Rijeka na Objedinjenom hitnom prijemu – lokalitet Sušak  u alkoholiziranom stanju od 2,44, g/kg alkohola u organizmu vrijeđao i omalovažavao policijskog službenika Tonija Mravića prilikom obavljanja službene radnje  - davanja upozorenja građanima, obraćajući mu se riječima: "Koji si ti  kurac ovdje, ja te provociram jer si mulac od 20 godina, ti si kurac", nakon čega policijski službenik od istog traži na uvid osobnu iskaznicu, a Saša Lebar mu se obraća riječima: " Ti si kurac, daj ti meni svoje ime i prezime" te se prilikom privođenja u službene prostorije II. PP Rijeka obratio policijskim službenicima riječima: "Vi glupani nemate pametnija posla, nego privodit pijane, jebem vas i takav posao",

dakle, omalovažavao i vrijeđao službene osobe prilikom vršenja i u vezi s vršenjem službe,
čime je počinio prekršaj iz članaka 17. Zakona o prekršajima protiv javnog reda i mira,
pa se na temelju citirane zakonske odredbe okrivljeniku Saši Lebaru 
i z r i č e 

novčana kazna u iznosu od 700,00 eura 
(sedamsto eura i nula centi).

Na temelju članka 40. Prekršajnog zakona, okrivljeniku se u novčanu kaznu uračunava vrijeme provedeno u smještaju u  posebnu prostoriju do prestanka djelovanja opojnog sredstva, u II. policijskoj postaji Rijeka 28. srpnja 2023. od 22:45 sati do 29. srpnja 2023. u 10:00 sati, kao 2 (dva) dana zatvora, odnosno 79,64 eura novčane kazne, tako da je okrivljenik dužan platiti novčanu kaznu u iznosu od 
620,36 eura (slovima: šesto dvadeset eura i trideset šest centi).

Na temelju članka 33. stavka 11. Prekršajnog zakona, okrivljenik je dužan platiti novčanu kaznu u roku od 30 (trideset) dana od pravomoćnosti ovog prekršajnog naloga. Ako novčana kazna ne bude u cijelosti ili djelomično plaćena u određenom roku, naplatit će se prisilno.
Na temelju članka 152. stavka 3. i članka 183. stavka 2. Prekršajnog zakona okrivljenik se upozorava da će se smatrati da je novčana kazna u cjelini uplaćena ako u roku koji je određen ovom odlukom uplati dvije trećine izrečene novčane kazne, odnosno 413,57 eura (četiristo trinaest eura i pedeset i sedam centa).

II.	Na temelju članka 139. stavka 3. u vezi sa člankom 138. stavkom 2. točkom 1. i 3. Prekršajnog zakona, okrivljenik je dužan nadoknaditi trošak te stvarni trošak tužitelja – uporaba alkometra u iznosu od 10,62 eura te trošak prekršajnog postupka u paušalnom iznosu od 20,00 eura (dvadeset eura i nula centi) u roku od 30 (trideset) dana od pravomoćnosti ovog prekršajnog naloga. Ukupni trošak prekršajnog postupka iznosi 30,62 eura (slovima: trideset eura i šezdeset i dva centa).



Obrazloženje 


1. Ministarstvo unutarnjih poslova, Policijska uprava primorsko-goranska, II. policijska postaja Rijeka, kao ovlašteni tužitelj, podnijela je ovom Sudu optužni prijedlog KLASA: 211-07/23-5/20683, URBROJ: 511-09-24-23-1 od 28. srpnja 2023., protiv Saše Lebara, zbog djela prekršaja pobliže opisanog u izreci ovog prekršajnog naloga.
1. U članku 17. Zakona o prekršajima protiv javnog reda i mira propisano je onaj tko omalovažava ili vrijeđa državne organe odnosno službene osobe prilikom vršenja ili u vezi s vršenjem službe ili njihova zakonita naređenja, kazniti za prekršaj novčanom kaznom u iznosu od 700,00 do 4.000,00 eura ili kazna zatvora do 30 dana.
1. Ispitujući optužni prijedlog, Sud je utvrdio da su ispunjeni svi uvjeti iz članka 230. Prekršajnog zakona za izdavanje prekršajnog naloga bez ispitivanja okrivljenika i provođenja glavne rasprave.
2. Naime, optužni prijedlog je podnesen po ovlaštenom tužitelju, a izdavanje prekršajnog naloga opravdavaju slijedeći dokazi: službena bilješka o neposrednom opažanju ovlaštene službene osobe, zapisnik o ispitivanju prisutnosti alkohola, opojnih droga ili lijekova u organizmu,  lista A za doktore medicine tim 1 naredba o smještanju u  posebnu prostoriju do prestanka djelovanja opojnog sredstva,
1. Iz navedenih dokaza je Sud utvrdio da se u ponašanju okrivljenika nalaze sva obilježja prekršaja za koje ga se tereti pa je okrivljenik proglašen krivim i kažnjen novčanom kaznom kao u izreci ovog prekršajnog naloga.
1. Pri određivanju vrste i mjere kazne okrivljeniku, Sud je kao otegotnu okolnost utvrdio činjenicu da je okrivljenik, prema podacima iz prekršajne evidencije Ministarstva pravosuđa, uprave i digitalne transformacije, Odjela za prekršajne evidencije, pravomoćno osuđivan za istovrsni prekršaj iz članka 13. Zakona o prekršajima protiv javnog reda i mira, pa mu je utvrdio novčanu kaznu, u minimalnom zakonom propisanom iznosu (bez ublažavanja) za počinjeno djelo prekršaja, ocijenivši da će se upravo takvom kaznom ostvariti svrha kažnjavanja. 
4. Prema odredbi članka 40. Prekršajnog zakona vrijeme provedeno u uhićenju, zadržavanju i svako oduzimanje slobode u vezi s prekršajem uračunava se u izrečenu kaznu zatvora, kaznu maloljetničkog zatvora i novčanu kaznu. Prilikom uračunavanja izjednačuje se svaki započeti dan uhićenja, zadržavanja i svakog drugog oduzimanja slobode te započetih 39,82 eura novčane kazne s jednim danom zatvora.
4. S obzirom da iz podataka u spisu proizlazi da je okrivljeniku bila oduzeta sloboda 28. i 29. srpnja 2023., u izrečenu kaznu uračunato je to vrijeme pa je okrivljenik dužan platiti preostali iznos novčane kazne.
4. Sukladno odredbi članka 152. stavak 3. Prekršajnog zakona novčana kazna smatrat će se u cijelosti plaćenom ako okrivljenik plati dvije trećine izrečene novčane kazne u roku određenom ovom odlukom.
1. Sud je okrivljenika obvezao na plaćanje troškova prekršajnog postupka u paušalnom iznosu od 20,00 eura, a na temelju članka 138. stavka 2. točke 1. Prekršajnog zakona, okrivljenik je obvezan i na naknadu troškova tužitelja nastalih utvrđivanjem prekršaja upotrebom tehničkih sredstava - alkometra, u iznosu od 10,62 eura, u skladu s Rješenjem o utvrđivanju cijena posebnih troškova nastalih radom Ministarstva unutarnjih poslova ("Narodne novine" broj 55/11., 58/11., 100/12., 83/13., 110/14. i 45/16.), tako da ukupni iznos troškova postupka iznosi 30,62 eura.
U Rijeci 08. srpnja 2026.
Viša sudska savjetnica-specijalist		                                Sutkinja			                 
           Moira Gulja                                                        Josipa Jambrešić-Mattel

Uputa o pravnom lijeku: 
Protiv prekršajnog naloga okrivljenik, branitelj i druge osobe iz članka 192. stavak 2. Prekršajnog zakona mogu podnijeti prigovor. Prigovor se podnosi ovome sudu (Općinski sud u Rijeci, Prekršajni odjel, Rijeka, Žrtava fašizma 7) u roku od 8 (osam) dana od dana dostave prekršajnog naloga.
Sud u postupku po izjavljenom prigovoru nije vezan vrstom i visinom kazne ili druge mjere iz prekršajnog naloga, što znači da u postupku koji se vodi po prigovoru okrivljeniku može biti izrečena i veća kazna od izrečene prekršajnim nalogom.
Ako se prigovor podnosi zbog izrečene prekršajnopravne sankcije, oduzete imovinske koristi, oduzimanja predmeta prekršaja ili određenih troškova u povodu izdavanja prekršajnog naloga, podnositelj treba obrazložiti prigovor i podnijeti dokaze o činjenicama na kojima temelji prigovor.
Plaćanje novčane kazne prije podnošenja prigovora ili nakon što je prigovor podnesen, smatra se okrivljenikovim odricanjem od prava na podnošenje prigovora odnosno odustajanjem od već podnesenog prigovora protiv prekršajnog naloga.

Dostaviti:
1. Okrivljeniku, uz optužni prijedlog 
2. Tužitelju 
3. U spis
	

	Nacrt odluke izradila viša sudska savjetnica-specijalist Moira Gulja.

